Hrvatski iseljenici do Drugog svjetskog rata u svjetlu državne politike

Predavanje dr. sc. Darije Hofgräff „Tradicija, potreba ili pomodarstvo: Hrvati u svjetlu politike prema iseljeništvu u prvoj polovici 20. stoljeća“ održano u Hrvatskom državnom arhivu u četvrtak, 25. listopada okupilo je ljude koje se tom temom bave uglavnom profesionalno. Većina nazočnih bila je iznenađena bogatstvom sačuvane dokumentacije vezane uz iseljeničku problematiku s kraja 19. i početka 20. stoljeća.

Može li iseljavanje biti tradicija? Tko je i zašto iseljavao, iz kojih krajeva i kojom učestalošću? Koliki je postotak žena? Koliko se iseljenika vraćalo i kada: ubrzo, u mirovini ili i u drugim prigodama i kojim? Koje je iskustvo nastalo temeljem zakona Austro-Ugarske monarhije, a kako se prema tome odnosila Kraljevina SHS – Jugoslavija? Kako su zakonima, kvotama i drugim administrativnim mogućnostima tadašnje državne tvorevine držale tu problematiku pod kontrolom? Što je to kolektivno iseljavanje i kako se provodilo?

S posebnom pozornošću na socijalne mehanizme Darija Hofgräff spomenutim je predavanjem pokazala da je iz sačuvanog arhivskog gradiva (koje se još dopunjuje iz raznih izvora, a tek će biti elektronski obrađeno) moguće sagledati vrlo zanimljive činjenice koje često ruše predrasude i uvriježene zablude o ranijem hrvatskom iseljeništvu. Ono ponajprije seže u vrijeme 15. stoljeća, događa se u valovima i nije pomodarskog nego socijalnog i političkog karaktera, o njemu znamo malo čak i kad su nam ta znanja dostupna.

Uglavnom, na tisuće sačuvanih Zapisnika, Izvjestnica i drugih formulara iz prvih desetljeća prošlog stoljeća, pružaju uvid u različita pitanja socijalne, nacionalne, političke strukture iz kojih su građani svoj domicilni status pretvarali u iseljeničku neizvjesnost, često puta izmanipulirani, prevareni i gurnuti u još veću tragediju. O svim općim i posebnim (pa i praktičnim) pitanjima odlaska (i eventualnog povratka – statistika pokazuje otprilike jednu četvrtinu povrataka) brinulo je osam dobro obrazovanih i radišnih (!) činovnika Iseljeničkog komesarijata smještenog u Zagrebu. Dvadesetih godina prošlog stoljeća oni su sakupljali, promišljali i bdjeli nad činjenicama kakve danas sličnim službama u Hrvatskoj ostaju sasvim nepoznate. Ukoliko ih uopće zanimaju. Ne samo da slična institucijska regulativa ne postoji nego nema ni privatno-pravne zaštite kojoj su ondašnji iseljenici temeljem stvarnih ili običajnih zakona mogli nadati.

Kad su kolektivna iseljavanja u pitanju, Darija Hofgräff pokazala je preko sačuvanih putovnica kako je bilo moguće da ostanu zapamćene neke nikad do kraja istražene činjenice: iseljavanje cijele Korčule u jednom danu i kasnija nemogućnost da se prevareni svijet vrati natrag? U tim kolektivnim iseljavanjima cijele obitelji, ali i cijele grupe radnika, mještana i slično išli su na isti i jedan jedini broj dokumenta.

Zanimljivo predavanje Darije Hofgräff u punini će biti dostupno objavljivanjem njezinog doktorata. Ona pokazuje da je briga za iseljenike moguća, da država kad hoće može skrbiti i o svojim odlazećim građanima, da sve o njima, razlozima i posljedicama migracija može i znati, ali samo kad hoće.

Grozdana Cvitan